Ministrstvo za infrastrukturo (MZI) na podlagi prvega odstavka 4. člena Zakona o železniškem prometu (Uradni list RS, št. [99/15](http://www.uradni-list.si/1/objava.jsp?sop=2015-01-3917) – uradno prečiščeno besedilo, [30/18](http://www.uradni-list.si/1/objava.jsp?sop=2018-01-1355), [82/21](http://www.uradni-list.si/1/objava.jsp?sop=2021-01-1760), [54/22](http://www.uradni-list.si/1/objava.jsp?sop=2022-01-1182) – ZUJPP in [18/23](http://www.uradni-list.si/1/objava.jsp?sop=2023-01-0348) – ZDU-1O), Odloka o Programu porabe sredstev Sklada za podnebne spremembe v obdobju 2023–2026 (Uradni list RS, št. 106/23) in Uredbe o nadomestilu dela stroškov za prevoze, raziskave in naložbe prevoznikom, ki opravljajo določene prevozne storitve v železniškem prometu (Uradni list RS, št. 108/00), objavlja podaljšanje

**JAVNEGA POZIVA ZA DODELITEV FINANČNIH SREDSTEV ZA SPODBUJANJE ŽELEZNIŠKEGA TOVORNEGA PREVOZA NA OBMOČJU REPUBLIKE SLOVENIJE**

1. **Sredstva na tem javnem pozivu se dodelijo v skladu z:**
* Zakonom o železniškem prometu (Uradni list RS, št. [99/15](http://www.uradni-list.si/1/objava.jsp?sop=2015-01-3917) – uradno prečiščeno besedilo, [30/18](http://www.uradni-list.si/1/objava.jsp?sop=2018-01-1355), [82/21](http://www.uradni-list.si/1/objava.jsp?sop=2021-01-1760), [54/22](http://www.uradni-list.si/1/objava.jsp?sop=2022-01-1182) – ZUJPP in [18/23](http://www.uradni-list.si/1/objava.jsp?sop=2023-01-0348) – ZDU-1O),
* Zakonom o izvrševanju proračunov Republike Slovenije za leti 2024 in 2025 (Uradni list RS, št.  [123/23](http://www.uradni-list.si/1/objava.jsp?sop=2023-01-3596) in 12/24 – ZIPRS2425)
* Odlokom o Programu porabe sredstev Sklada za podnebne spremembe za leta 2023–2026 (Uradni list RS, št. 106/23),
* Uredbo o nadomestilu dela stroškov za prevoze, raziskave in naložbe prevoznikom, ki opravljajo določene prevozne storitve v železniškem prometu (Uradni list RS, št. 108/00) in
* Odločbo Evropske Komisije State Aid SA.107235 (2023/N) z dne 27. 11. 2023.
1. **Predmet javnega poziva**

Predmet javnega poziva je dodelitev finančnih sredstev za spodbujanje železniškega tovornega prometa upravičenim izvajalcem železniškega prevoza posamičnih vagonskih pošiljk in kombiniranega transporta blaga na slovenskem železniškem omrežju za leti 2024 in 2025 iz sredstev Sklada za podnebne spremembe. Skupna višina nepovratnih sredstev, ki so na razpolago za financiranje po tem javnem pozivu, znaša do 17.500.000,00 EUR, in sicer za leto 2024 do 10.000.000,00 EUR in za leto 2025 do 7.500.000,00 EUR.

1. **Namen financiranja spodbud železniškega tovornega prometa**

Namen je spodbujanje tovornega prometa po železnicah na območju Republike Slovenije s ciljem zniževanja emisij toplogrednih plinov in onesnaževanja zunanjega zraka, pri tem pa se z izboljšanjem konkurenčnosti storitev železniškega tovornega prevoza bolje izkorišča železniška infrastruktura in rast železniškega tovornega prometa tudi ob povečani gospodarski aktivnosti, ki bo vplivala na večji obseg tovornega prometa.

1. **Upravičeni stroški in intenzivnost državne pomoči**

Dodelitev finančnih sredstev za železniški prevoz blaga posameznih vagonskih pošiljk se nanaša na prevoze posamičnih vagonskih pošiljk, ki so bili opravljeni v notranjem prometu, uvozu in izvozu za potrebe slovenskega gospodarstva. Finančna sredstva se obračuna za vse neto tonske kilometre (v nadaljevanju: ntkm), opravljene v Sloveniji, tako za relacijo prevoza med vozlišči in od vozlišča do odpravnega oziroma namembnega službenega mesta ter posamične vagonske pošiljke, ki se prevažajo na drugih relacijah (tranzit).

Intenzivnost državne pomoči znaša:

1. 50 % upravičenih stroškov, ki so prihranjeni eksterni stroški za prevoz blaga v posameznih vagonskih pošiljkah po železnici v primerjavi s prevozom blaga po cesti.

Finančna spodbuda se izračuna kot zmnožek števila prepeljanih ntkm posamičnih vagonskih pošiljk in nadomestila 8,03875 EUR za 1.000 opravljenih ntkm.

Kombinirani prevoz blaga obsega prevoz:

* nespremljanih intermodalnih transportnih enot (ITE): kontejner, sedlasti priklopnik/polpriklopnik, zamenljivo tovorišče in
* spremljanih intermodalnih transportnih enot (ITE) – RoLa: prevoz cestnih vozil z vozniki na prometnem koridorju Maribor-Špilje (Wels: Pyhrn Koridor).
1. 28 % upravičenih stroškov, ki so prihranjeni eksterni stroški za prevoz blaga v kombiniranem prevozu po železnici v primerjavi s prevozom blaga po cesti.

Finančna sredstva za kombinirani prevoz blaga se obračuna za ntkm, prepeljane po železnici na območju Republike Slovenije. Izračuna se kot zmnožek števila prepeljanih ntkm z vlaki tipa »kombinirani prevoz« in nadomestila 4,48 EUR za 1.000 opravljenih ntkm.

Finančna sredstva, namenjena spodbudam v železniškem tovornem prevozu v posameznem letu, se razdelijo med upravičenci na podlagi opravljenih storitev in prepeljanih ntkm. Višina zneska bo določena v skladu s pogoji 4. točke tega javnega poziva. V kolikor bo sredstev, namenjenih spodbudam, dovolj, se bo vsem upravičencem izplačal celotni zahtevek. V kolikor finančna sredstva, namenjena spodbudam, ne bodo zadostovala, se bodo dodelila sorazmerno med upravičence na podlagi deleža posameznega upravičenca v vseh opravljenih prevozih.

1. **Pogoji za pridobitev sredstev javnega poziva**

Vlagatelji vloge za pridobitev sredstev javnega razpisa so lahko:

* prevozniki, ki imajo veljavno licenco iz države članice Evropske unije ali Evropskega gospodarskega prostora in opravljajo prevozne dejavnosti po železnici v Sloveniji oziroma so v postopku dodeljevanja vlakovnih poti in jih bodo opravljali v letih 2024–2025 ter plačujejo uporabnino za železniško infrastrukturo v Sloveniji,
* prevozniki, ki opravljajo prevoz blaga po železnici v Sloveniji ali nameravajo opravljati tovrstne dejavnosti,
* prevozniki, ki imajo varnostno spričevalo za opravljanje prevoza blaga po železnici na območju Republike Slovenije,
* prevozniki, ki izpolnjujejo kriterije iz 4. člena Uredbe o nadomestilu dela stroškov za prevoze, raziskave in naložbe prevoznikom, ki opravljajo določene prevozne storitve v železniškem prometu (Uradni list RS, št. 108/00).

Do pomoči imajo dostop domača in tuja podjetja pod enakimi pogoji in brez diskriminacije.

Osnovni pogoj za dodelitev spodbude je pravočasna in popolna vloga. Vloga je vložena pravočasno, če jo Ministrstvo za infrastrukturo prejme pred objavo zaključka javnega poziva kot navedeno v tem javnem pozivu. Vloga je popolna, ko podjetje predloži v celoti izpolnjen in podpisan obrazec Vloga (priloga 1) in podpisano pogodbo (priloga 2) tega javnega poziva.

Vlagatelj vloge izpolnjuje pogoje za pridobitev finančnih sredstev javnega poziva, če:

* je bilo izvajanje železniškega prevoza posamičnih vagonskih pošiljk in kombiniranega transporta blaga na slovenskem železniškem omrežju skladno s pogoji tega javnega poziva in skladno z vsemi veljavnimi predpisi,
* ima na dan objave tega javnega poziva poravnane davčne in druge obveznosti do Republike Slovenije,
* ima na dan objave tega javnega poziva poravnane obveznosti iz naslova plač ali/in socialnih prispevkov,
* na dan objave tega javnega poziva ni v postopku zaradi insolventnosti, v stečajnem postopku ali postopku prisilnega prenehanja,
* na dan objave tega javnega poziva nima blokiranega transakcijskega računa,
* ni v postopku vračanja neupravičeno prejete državne pomoči na osnovi odločbe Komisije, ki je prejeto državno pomoč razglasila za nezakonito in nezdružljivo s skupnim trgom EU,
* pod kazensko in materialno odgovornostjo jamči, da so vsi navedeni podatki in predložene listine v vlogi pravilni in popolni,
* je pravočasno podal vlogo za dodelitev finančnih sredstev za spodbujanje železniškega tovornega prometa na območju Republike Slovenije z vsemi zahtevanimi dokazili.

Finančna sredstva se ne dodeli, če:

* je ukrep za iste upravičene stroške, ki vsebuje elemente državnih pomoči, že sofinanciran iz drugih sredstev državnega, lokalnega proračuna ali proračuna EU in če skupna višina prejetih sredstev iz tega naslova presega najvišje dovoljene višine sofinanciranja, ki jih določajo pravila s področja državnih pomoči,
* je vlagatelj v stanju kapitalske neustreznosti v skladu s predpisi o finančnem poslovanju,
* je vlagatelj v težavah v smislu Smernice o državni pomoči za reševanje in prestrukturiranje,
* je vlagatelj naveden na seznamu podjetij, s katerimi državni organi ne smejo poslovati v skladu z zakonom, ki ureja preprečevanje korupcije.

Vlagatelj postane upravičenec, ko je z njim podpisana pogodba o financiranju.

Naročnik lahko do sklenitve pravnega posla postopek javnega zbiranja ponudb ustavi oziroma ne sklene pogodbe z uspelim ponudnikom brez odškodninske odgovornosti.

1. **Razpoložljiva sredstva po tem javnem** **pozivu**

Finančna sredstva so zagotovljena na proračunski postavki 231758 Sklad za podnebne spremembe, št. NRP 2430-24-0005 »Spodbude železniškega tovornega prevoza 2024-2025«. Višina nepovratnih sredstev, ki je na razpolago za financiranje po tem javnem pozivu, znaša 17.500.000,00 EUR, in sicer v III. obdobju v letu 2024 10.000.000 EUR in v IV. obdobju v letu 2025 7.500.000 EUR.

Če bi bilo upravičenih vlog za sredstva v posameznem letu več, kot je določenih sredstev v 2. točki tega javnega poziva, se sredstva vsem upravičencem sorazmerno zmanjšajo glede na obseg upravičenih stroškov za financiranje iz tega ukrepa, kot je to določeno v 4. točki tega javnega poziva.

1. **Rok za podajo vloge**
	1. Vlagatelj v roku petnajst dni od objave javnega poziva poda vlogo (priloga 1; v nadaljevanju: vloga)

Financiranje ukrepa zajema dve finančni obdobji, in sicer III. obdobje in IV. obdobje. III. obdobje financiranja traja od dne 1. 1. 2024 do dne 31. 12. 2024. IV. obdobje financiranja traja od dne 1. 1. 2025 do dne 31. 12. 2025.

* 1. Upravičenec mora Vlogo za dodelitev finančnih sredstev za spodbujanje železniškega tovornega prometa (priloga 3; v nadaljevanju: finančna vloga) za izplačilo za III. obdobje financiranja, ki traja od dne 1. 1. 2024 do dne 31. 12. 2024, posredovati na MZI do dne 31. 1. 2025.
	2. Upravičenec mora finančno vlogo za izplačilo IV. obdobje, ki traja dne od 1. 1. 2025 do dne 31. 12. 2025, posredovati na MZI do dne 31. 1. 2026.
1. **Postopek obravnave vlog**

Pri odločanju o dodelitvi pravice do finančnih sredstev se uporablja postopek, določen z Zakonom o splošnem upravnem postopku  (Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) – ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb).

Za vlogo in odločbo o dodelitvi pravice do nepovratne finančne spodbude se ne plačuje taksa skladno z drugim odstavkom 2. člena in 1. točko 28. člena Zakona o upravnih taksah (Uradni list RS, št. [106/10](http://www.uradni-list.si/1/objava.jsp?sop=2010-01-5482) – uradno prečiščeno besedilo, [14/15](http://www.uradni-list.si/1/objava.jsp?sop=2015-01-0505) – ZUUJFO, [84/15](http://www.uradni-list.si/1/objava.jsp?sop=2015-01-3306) – ZZelP-J, [32/16](http://www.uradni-list.si/1/objava.jsp?sop=2016-01-1366), [30/18](http://www.uradni-list.si/1/objava.jsp?sop=2018-01-1347) – ZKZaš in [189/20](http://www.uradni-list.si/1/objava.jsp?sop=2020-01-3287) – ZFRO).

1. **Izplačilo sredstev**

Sredstva se za vsako obdobje financiranja izplačajo na podlagi finančnega zahtevka (e-računa) na podlagi s strani MZI potrjene finančne vloge in izpolnjevanja vseh pogojev tega javnega poziva.

Na podlagi popolne vloge bo upravičencem izdana odločba ministra, pristojnega za promet.

1. **Način prijave**

Pisne ali elektronske vloge morajo biti predložene na naslov:

Ministrstvo za infrastrukturo

Tržaška cesta 19

1535 Ljubljana

E: gp.mzi@gov.si

Prijava se šteje za pravočasno, če je bila oddana v roku petnajstih dni od objave javnega poziva.

1. **Dodatne informacije**

Informacije in navodila za sodelovanje pri pozivu dobijo predlagatelji v času uradnih ur na Ministrstvu za infrastrukturo. Kontaktna oseba je Iztok Vatovec, telefon 01 478 7111, elektronski naslov iztok.vatovec@gov.si.